da en en en fr de da id da nb da da da da nb da da de da en en
På en råkold "sommerdag" vandt De Gamle stort over Ishøj. - Svanholm Cricketklub
Søndag d. 17. juni 2012 kl. 19:47 af Henrik Pfaff
12 grader og faldende hen imod aftenen. Det var, hvad meteorologerne havde lovet, hvilket så sandelig også holdt stik. Endvidere kom der også nogle få dråber regn, så forholdene var på ingen måder optimale for Morten Peterssons tropper. Kampen - aftalt til 2 x 20 overs henset til vejrliget - bød endvidere også en debut, nemlig til Rohit Kanaiya, der takkede for tilliden med både bat og bold. Inden vi dog nåede så langt, kunne Morten med en lille glædeståre i øjenkrogen (det har jeg lovet ham at skrive) og med armene højt hævet over hovedet fortælle alle - som gad høre det - at han for en sjælden gangs skyld havde vundet lodtrækningen og nu ville 'straffe' holdet med at batte først.
Det med straffen bekom dog vore gærdespillere, i hvert fald de 5 første, særdeles godt. Allan Majgaard (25*) og debutanten Rohit (27*) startede i ret så aggressiv stil med et snit på godt 8 pr. over. Efterfølgerne Kenneth Schwaner-Hansen (27*) og Jim Moniz (25*) fulgte godt op, så da de 4 fire var brugt op stod der 134 på tavlen. Michael Petersson (23*) var herefter den sidste, der var i stand til lægge til totalen, idet Ishøj var så ufine at sætte en præcis swingbowler på til sidst, som ryddede Morten (4), Finn Nistrup (2) og Flemming Søegaard (2), som alle blev kastet ud.
Hermed var der nu noget, der skulle hævnes, så Flemming (1 for 6) udnyttede den stadigt svingende todelte bold, vi spillede med, til at holde deres scoring nede. Fra den anden ende havde Allan (1 for 34) ikke helt den samme succes. Men da så Rohit (3 for 4) kom på i stedet for Flemming, gik det temmelig stærkt med at få ryddet op i rækkerne. Morten (0 for 8) kunne så slutte af fra den anden ende med at deres sidste gærde blev løbet ud - en ganske ung knægt, der så ud til at være nybegynder, iført skinner til navlen og et kæmpe bat (muligvis et long handle). Nogle mente, at indstikket for en gangs skyld godt måtte have været noget mere upræcist, samt at keeperen uden problemer kunne have tabt/fumlet med indstikket uden de store indsigelser, så kampen måske ville have varet lidt længere.
Som sædvanlig var det nok noget helt andet, der trak i De Gamle, siden indstikket lå, som det skulle, og keeperen med et godt greb om bolden havde masser af god tid til at bryde gærdet, nemlig de varme brusere i omklædningsrummet, samt en ventende omgang koldt fadøl sponseret af Michael, der åbenbart følte, at det efterhånden var blevet hans tur til svinge dankortet.
Svanholm 162 for 3 på 19.4 overs
Ishøj 56 for 5 på 13.4 overs
Fra en referent med et glædeligt gensyn til en todelt bold
PS. Er dog lidt skuffet over, at holdkammeraterne på trods af en udtrykkelig ordre om at sørge for, at der kom nogle billeder i kassen, ikke fik taget et eneste, så overtegnede fik kun taget et billede af en tom bane (det gik da godt nok stærkt med at komme først til baren ☺), men det lykkedes da til gengæld at få nogle gode billeder i kassen fra baren.